b"\n_START_ARTICLE_\nCorpus Barga\n_START_SECTION_\nBiografia\n_START_PARAGRAPH_\nVa n\xc3\xa9ixer a Madrid en el si d'una fam\xc3\xadlia burgesa, el seu pare, F\xc3\xa9lix Garc\xc3\xada de Barga, va ser vicepresident primer de les Les Corts i ell era tiet de Ram\xc3\xb3n G\xc3\xb3mez de la Serna. Va estudiar Enginyeria de Mines per\xc3\xb2 va abandonar la carrera per dedicar-se al periodisme des de l'any 1906. La seva ideologia el va portar a publicar sempre en la premsa republicana, com els diaris El Pa\xc3\xads, El Radical, etc\xc3\xa8tera, i de la mateixa manera les seves idees el van portar a freq\xc3\xbcentar la tert\xc3\xbalia liter\xc3\xa0ria del Caf\xc3\xa8 de Levante. Als 17 anys va publicar el seu primer llibre de poemes:\xc2\xa0Cantares (1904). _NEWLINE_Entre 1914 i 1948 va residir a Par\xc3\xads com a corresponsal, fent bastants viatges des de 1920, sobretot a It\xc3\xa0lia. Va mantenir intenses relacions amb escriptors com P\xc3\xado Baroja i Ram\xc3\xb3n Mar\xc3\xada del Valle-Incl\xc3\xa1n. Gr\xc3\xa0cies a Ortega y Gasset va comen\xc3\xa7ar a escriure per al Diari El Sol, on va col\xc2\xb7laborar ass\xc3\xadduament fins a l'any 1928 i fins i tot va arribar-ne a ser el director. Tamb\xc3\xa9 va col\xc2\xb7laborar en altres peri\xc3\xb2dics i revistes com Revista de Occidente i La Naci\xc3\xb3n de Buenos Aires. L'any 1930, el diari\xc2\xa0La Naci\xc3\xb3n on treballava\xc2\xa0el va enviar a Berl\xc3\xadn i al maig del mateix any va viatjar en el Graf Zeppelin realitzant la ruta Berl\xc3\xadn-Sevilla-Pernambuco-Baltimore i enviant cr\xc3\xb2niques sobre el viatge. _NEWLINE_Va ser un actiu propagandista de la causa republicana durant la Guerra Civil espanyola i va participar en la compra d'avions francesos per a l'ex\xc3\xa8rcit, per la qual cosa es va veure for\xc3\xa7at a exiliar-se l'any 1939 amb l'escriptor Antonio Machado, al que va ajudar a travessar la frontera i va acompanyar fins a Cotlliure, on aquest va morir. _NEWLINE__NEWLINE_L'any 1948 es va instal\xc2\xb7lar a Lima (Per\xc3\xba) i va dirigir all\xc3\xad l'Escola de Periodisme de la Universitat de Sant Marcos. Va col\xc2\xb7laborar en nombroses revistes editades pels exiliats.\xc2\xa0_NEWLINE_Va escriure quatre volums de mem\xc3\xb2ries amb el nom gen\xc3\xa8ric de Los pasos contados. Una vida espa\xc3\xb1ola a caballo de dos siglos (1887-1957). el llibre va m\xc3\xa9s enll\xc3\xa0 de l'habitual recull de mem\xc3\xb2ries, els seus records conformen una creaci\xc3\xb3 original i fluida, escrita en una prosa conversacional, molt caracter\xc3\xadsitca d'aquest autor. Fou guardonat amb el Premi de la Cr\xc3\xadtica modalitat narrativa en castell\xc3\xa0 en 1974 per un d'aquests volums, Los galgos verdugos (1973). Va morir l'any 1975 a Lima."